|  |  |
| --- | --- |
| **UAB „VILNIAUS VANDENYS“ VALDYSENOS POLITIKA** | |
| **Tikslas** | Nustatyti UAB „Vilniaus vandenys“ (toliau – Bendrovė) valdysenos principus, apibrėžti Bendrovės organų kompetenciją, sprendžiant Bendrovės valdymo klausimus, vadovaujantis Lietuvos Respublikos teisės aktais, Bendrovės vidaus teisės aktais ir geriausiomis valdysenos praktikomis, siekiant tvarių Bendrovės tikslų įgyvendinimo. |
| **Taikymo sritis** | Visi Bendrovės padaliniai, valdyba, audito komitetas |
| **Susiję teisės aktai** | Lietuvos Respublikos akcinių bendrovių įstatymas;  Lietuvos Respublikos Vyriausybės 2007 m. birželio 6 d. nutarimu Nr. 567 patvirtintas Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašas;  Bendrovės įstatai;  UAB „Vilniaus vandenys“ valdybos darbo reglamentas;  UAB „Vilniaus vandenys“ audito komiteto veiklos nuostatai;  UAB „Vilniaus vandenys“ veiklos strategija 2020 – 2030;  UAB „Vilniaus vandenys“ socialinės atsakomybės politika;  UAB „Vilniaus vandenys“ personalo valdymo politika. |

**TURINYS**

[1. SPECIALIOSIOS SĄVOKOS IR SUTRUMPINIMAI 1](#_Toc96082413)

[2. BENDROSIOS NUOSTATOS 1](#_Toc96082415)

[3. BENDROVĖS VALDYSENOS STRUKTŪRA 2](#_Toc96082416)

[4. VALDYSENOS PRINCIPAI 2](#_Toc96082421)

[5. BENDROVĖS VALDYSENOS ORGANŲ SVARBIAUSIŲ FUNKCIJŲ PASISKIRSTYMAS 2](#_Toc96082422)

6. [VALDYSENOS ORGANŲ BENDRADARBIAVIMO FORMOS 3](#_Toc96082423)

7. [BAIGIAMOSIOS NUOSTATOS 3](#_Toc96082434)

|  |  |
| --- | --- |
| SPECIALIOSIOS SĄVOKOS IR SUTRUMPINIMAI | |
| **Bendrovė** | Uždaroji akcinė bendrovė „Vilniaus vandenys“ |
| **Bendrovės organai** | Bendrovės visuotinis akcininkų susirinkimas, bendrovės valdymo organai |
| **Bendrovės valdymo organas** | Atitinkamai valdyba arba generalinis direktorius |
| **Padalinys** | Bendrovės organizacinės valdymo struktūros struktūrinis vienetas |
| **Politika** | UAB „Vilniaus vandenys“ valdysenos politika |
| **Suinteresuotosios šalys** | Fiziniai ir juridiniai asmenys, grupės ar organizacijos, kurioms gali daryti įtaką ar dominti vykdoma įprasta Bendrovės veikla, t. y. akcininkai (savivaldybės), Bendrovės klientai (fiziniai ir juridiniai asmenys), vietinės bendruomenės, tiekėjai ir partneriai, Bendrovės veiklą reguliuojančios institucijos: Aplinkos ministerija ir jos Padaliniai (Aplinkos apsaugos agentūra ir kt.), Valstybinė maisto ir veterinarijos tarnyba, Valstybinė energetikos reguliavimo tarnyba, kt. institucijos. |

# BENDROSIOS NUOSTATOS

* 1. Ši Politika reglamentuoja UAB „Vilniaus vandenys“ valdysenos principus, valdysenos struktūrą, valdysenos organų bendradarbiavimą ir funkcijas.
  2. Bendrovės valdysenos struktūrą sudaro Bendrovės organai (visuotinis akcininkų susirinkimas, valdyba, vadovas), kurių teisės ir pareigos apibrėžtos teisės aktuose ir Bendrovės įstatuose.

# 3. BENDROVĖS VALDYSENOS STRUKTŪRA

* 1. UAB „Vilniaus vandenys“ yra didžiausia vandentvarkos įmonė Lietuvoje, Bendrovės akcijos priklauso Vilniaus miesto savivaldybei, Vilniaus, Švenčionių ir Šalčininkų rajonų savivaldybėms.
  2. Bendrovės organai yra:
     1. **Visuotinis akcininkų susirinkimas**. Akcininkų teises ir pareigas nustato Lietuvos Respublikos akcinių bendrovių įstatymas, kiti įstatymai bei Bendrovės įstatai.
     2. **Kolegialus valdymo organas – valdyba**.
        1. Valdybą iš 7 narių 4-iems metams renka visuotinis akcininkų susirinkimas.
        2. Valdybos teises ir pareigas nustato Lietuvos Respublikos akcinių bendrovių įstatymas, kiti įstatymai ir Bendrovės įstatai.
        3. Valdybos darbo tvarką reglamentuoja Valdybos patvirtintas Valdybos darbo reglamentas.
        4. Siekiant užtikrinti veiksmingą vidaus kontrolės sistemą, Bendrovėje yra suformuotas Audito komitetas, kuris veikia kaip Valdybos patariamasis organas. Audito komiteto veiklos nuostatus tvirtina, narius skiria ir atšaukia Valdyba. Audito komiteto teises ir pareigas, funkcijas ir uždavinius ir darbo tvarką reglamentuoja Audito komiteto veiklos nuostatai.
     3. **Vienasmenis valdymo organas** **– Bendrovės vadovas (generalinis direktorius).**
        1. Bendrovės vadovą renka ir atšaukia bei atleidžia iš pareigų, nustato jo atlyginimą, tvirtina pareiginius nuostatus, skatina jį ir skiria nuobaudas Bendrovės valdyba.
        2. Bendrovės vadovas savo veikloje vadovaujasi įstatymais, kitais teisės aktais, Bendrovės įstatais, visuotinio akcininkų susirinkimo sprendimais, valdybos sprendimais ir pareiginiais nuostatais.

# VALDYSENOS PRINCIPAI

* 1. **Atvirumas ir skaidrumas**. Valdysenos sistema užtikrina tinkamą ir tikslų informacijos apie Bendrovę atskleidimą, pateikiant finansinę, veiklos, valdymo, taip pat kitą suinteresuotoms šalims reikalingą atskleisti informaciją. Bendrovė siekia skaidrumo visose veiklos srityse ir laikosi nulinės tolerancijos korupcijai.
  2. **Akcininkų lygiateisiškumo principas**. Teisės aktuose ir Bendrovės įstatuose įtvirtintos akcininkų neturtinės teisės yra užtikrinamos visiems akcininkams vienodai, nepaisant jų turimų akcijų skaičiaus (išskyrus teisės aktuose numatytas išimtis).
  3. **Suinteresuotųjų šalių vaidmuo**. Valdysenos sistema siekiama, kad būtų užtikrinamos suinteresuotųjų šalių teisės ir įgyvendinami lūkesčiai, kylantys iš susitarimų ir teisinio reglamentavimo.
  4. **Valdymo organų atsakomybė ir atskaitomybė**. Valdysenos sistema užtikrina, kad Bendrovės valdymo organai tinkamai vykdo savo funkcijas ir yra atskaitingi Bendrovės akcininkams.
  5. **Darnus vystymasis**. Valdysenos politika grindžiama Bendrovės misija, vizija, vertybėmis ir strateginėmis veiklos kryptimis. Bendrovės valdysenos sistema užtikrina Bendrovės įsipareigojimą veikloje nuosekliai ir kryptingai siekti tvarios veiklos vystymo tikslų, išreikštų aiškiais rodikliais (KPI).

# BENDROVĖS VALDYSENOS ORGANŲ SVARBIAUSIŲ FUNKCIJŲ PASISKIRSTYMAS

* 1. Bendrovės akcininkaine rečiau kaip kas 4 metus pateikia Bendrovei lūkesčių raštą, kurio tikslas – nustatyti akcininko (savivaldybių) lūkesčius, tikslus ir jų matavimo rodiklius, susijusius su Bendrove ir prisidedančius prie savivaldybių strateginiuose planavimo dokumentuose numatytų tikslų pasiekimo.
  2. Valdyba, tvirtindama/atnaujindama Bendrovės strategiją, nustatydama Bendrovės ilgalaikius ir trumpalaikius tikslus, vadovaujasi akcininkų lūkesčių raštu. Valdyba analizuoja informaciją apie Bendrovės veiklos strategijos įgyvendinimą, analizuoja ir vertina Bendrovės metinių finansinių ataskaitų rinkinį bei pelno (nuostolių) paskirstymo projektą ir kartu su Bendrovės metiniu pranešimu teikia visuotiniam akcininkų susirinkimui.
  3. Bendrovės veiklos tikslai ir jų įgyvendinimui reikalingi ištekliai aptariami ir tvirtinami Valdyboje. Valdybos patvirtinti Bendrovės tikslai ir jų įgyvendinimui reikalingi ištekliai iškomunikuojami ir perkeliami į tikslus struktūriniams Padaliniams bei jų darbuotojams.
  4. Nustatytų tikslų įgyvendinimo kontrolė užtikrinama atliekant reguliarią nustatytų tikslų įgyvendinimo stebėseną ir laiku priimant sprendimus, susijusius su korekciniais veiksmais. Pasibaigus kalendoriniams metams, Bendrovei keltų veiklos tikslų vykdymą įvertina ir tvirtina Bendrovės valdyba.
  5. Bendrovės vadovas yra atsakingas už Bendrovės veiklos organizavimą ir jos tikslų įgyvendinimą. Valdyba prižiūri Bendrovės vadovo veiklą, svarsto, ar vadovas tinka eiti pareigas, jeigu Bendrovė dirba nuostolingai.
  6. Bendrovės Audito komitetas teikia Valdybai periodines ir metines ataskaitas apie Audito komiteto veiklą.
  7. Bendrovės organizacinė struktūra formuojama atsižvelgiant į Bendrovės strateginius tikslus, išlaikant nuolatinę Bendrovės parengtį tinkamai vykdyti nepertraukiamą veiklą, siekiant suteikti klientams aukščiausios kokybės paslaugas. Bendrovės organizacinę struktūrą, taip pat etatų skaičių ir pareigybių sąrašą, tvirtina Bedrovės valdyba, organizacinė struktūra detalizuojama Bendrovės generalinio direktoriaus įsakymu ir ja siekiama vykdyti Bendrovės įstatuose numatytas veiklas, atitinkančias teisės aktų, suinteresuotų šalių reikalavimus bei lūkesčius.
  8. Bendrovės valdyba tvirtina aukščiausio lygmens Bendrovės vidaus teisės aktus, numatančius pagrindines Bendrovės veiklos kryptis, principus, kuriais Bendrovė vadovaujasi, numatydama veiksmus atitinkamose srityse - politikas, kodeksus, gaires - kurių nuostatos detalizuojamos žemesnio lygmens Bendrovės vidaus teisės aktuose. Valdyba atlieka šių vidaus teisės aktų įgyvendinimo stebėseną, reguliariai peržiūri ir esant poreikiui atnaujina.

# VALDYSENOS ORGANŲ BENDRADARBIAVIMO FORMOS

* 1. Į visus Bendrovės valdybos posėdžius be balsavimo teisės yra kviečiamas dalyvauti Bendrovės generalinis direktorius.
  2. Periodiškai organizuojamos valdybos strateginės sesijos, kuriose pagal poreikį dalyvauja Bendrovės, akcininko atstovai.
  3. Periodiškai yra organizuojami valdybos ir akcininkų atstovų susitikimai.
  4. Valdysenos sistema per Bendrovės vidaus teisės aktus, užtikrina, kad iki priimant atitinkamą dokumentą/sprendimą, būtų gaunamas suderinimas/pritarimo gavimas iš aukštesnio organo.
  5. Valdyba kasmet, baigiantis finansiniams metams, bet ne vėliau nei iki eilinio visuotinio akcininkų susirinkimo, teisės aktų nustatyta tvarka atlieka savo veiklos vertinimą ir poreikių analizę, juos atlikus informuoja Bendrovę ir visuotinį akcininkų susirinkimą apie rezultatus, taip pat iš tokio vertinimo kylančius pasiūlymus ir rekomendacijas. Vertinimą organizuoja ir koordinuoja valdybos pirmininkas.

# BAIGIAMOSIOS NUOSTATOS

* 1. Politika tvirtinama ir keičiama Valdybos sprendimu. Politika peržiūrima ne rečiau kaip kas 3 (trejus) metus ir esant poreikiui, valdybos sprendimu atnaujinama.
  2. Už Politikos įgyvendinimą atsakingas Bendrovės generalinis direktorius.
  3. Su patvirtinta Politika supažindinami visi Bendrovės darbuotojai.
  4. Patvirtinta Politika skelbiama Bendrovės interneto svetainėje [www.vv.lt](http://www.vv.lt).